khistorydata/jeongjo-sjw-relations huggingface dataset:
정조 7년
癸卯十月十三日巳時。上御誠正閣。都承旨與戶曹判書同爲入侍時。戶曹判書鄭一祥。行都承旨沈豐之。假注書朴能源。記注官金鳳顯。記事官尹行任。以次進伏訖。上曰。戶判進前。仍下敎曰。度支之任。誠難其人。今者特簡。予意不偶矣。卿曾爲本曹郞廳。善於職事。予所稔知。必能勝其任矣。一祥曰。臣本才疎識淺。過蒙拔擢之恩。恐有僨誤之慮。今承聖敎。冞切惶懼矣。上曰。卿任郞官幾月乎。一祥曰。臣之爲郞官。首尾五朔矣。上曰。其時判堂誰也。一祥曰。金致仁尹東度李成中李益輔李思觀矣。上曰。卿之爲咸興判官。今幾年矣。一祥曰。十二年矣。上曰。卿今爲度支。知本曹弊瘼乎。一祥曰。近來貢市之弊。不一其端矣。上曰。未知其弊之何如耶。一祥曰。臣之此任屬耳。未能詳悉。而大抵人心不古。俗習漸下。巧詐日滋。奸僞萬端。摠察雖在於堂上。而責成則專係於郞廳矣。上曰。卿須着意審愼。若聲名損於治郡時。則此豈所望於卿者哉。上曰。禮判入侍。賤臣承命出。與禮曹判書徐有隣偕入進伏。上曰。使行時支供米一款每有弊。今有變通之道矣。有隣曰。今後別般區劃。可無弊矣。上曰。使行時刷馬。多加載之擧。此必爲弊矣。有隣曰。我朝銀貨。大抵極貴。故自多皮雜物載去之事矣。上曰。此則無弊乎。有隣曰。雜物紙扇。我國之素多有者。雖多載不必爲弊矣。上曰。銀子年來。比前稍勝云。然否。有隣曰。銀子果爲稍勝云矣。上命戶禮判先退。一祥有隣退出。豐之曰。闕內更鼓何等嚴重。而昨夜加打四更八點。事未前有。誠極驚駭。而兵曹入直堂郞。慢不察飭。當該堂上。從重推考。郞廳所當重勘。而本院請推之外。無他可施之罰。何以爲之乎。上曰。依爲之。近來更漏之些少誤打。一竝闊略。而至於四更八點。前所未聞之事。昨夜至以此事。致勤提問而到朝。該曹無一皁白。郞廳從重推考。該更衛將亦爲拿處。可也。出擧條仍命書榻敎曰。該更衛將拿處。又命書榻敎曰。左副承旨。備局有司堂上入侍。上曰。試官及監試官牌去來知入。仍命退。諸臣以次退出。
정조 7년
癸卯十月十三日午時。上御誠正閣。右承旨入侍時。行右承旨朴祐源。假注書朴能源。記注官金健修。記事官尹行任。以次進伏訖。上曰。左副承旨入侍。賤臣承命出。與左副承旨李在學偕入進伏。上曰。監試官牌去來催促。賤臣承命催促。還爲進伏。上命祐源。書傳敎曰。在外臺諫許遞。前望單子入之。待下批以監試官。卽爲牌招。又命書榻敎曰。在外承旨許遞。今日政。以在京無故人備擬。仍命退。諸臣以次退出。
정조 7년
癸卯十月十三日酉時。上御誠正閣。禮房承旨入侍時。行左承旨徐有防。假注書朴能源。記注官金鳳顯。記事官尹行任。以次進伏訖。上曰。兵曹入直堂上入侍。賤臣承命出。與兵曹參議徐龍輔偕入進伏。上命有防。書傳敎曰。湖南所下綸音。果已畢印。頒布列邑乎。必須一一曉諭。使小大民人。洞然知此。面停退之爲幾分。彼里代捧之爲幾許。然後吏可以不售奸。民得以蒙實惠。以此意自廟堂。卽爲行會于湖南伯處。擧行形止。使之詳細狀聞。至於湖西。雖無綸音頒下之事。凡係停退代捧等事。與湖南無甚異同。曉諭民間。亦果着意爲之乎否。亦令廟堂。嚴飭湖西伯處。繡衣欲令抄啓。此等事無非當探之端。與其從後犯科。曷若預先董飭。竝以此意。兩道道臣處。各別嚴飭。又命書傳敎曰。以今諸道歉荒。一切擾民之政。姑且置之。實爲目下要務。禁御兩營上番軍。裹粮治裝。去留俱妨。來朔當次爲何道。而皆其稍實邑乎。雖曰稍實之邑。而畿甸關東兩湖。則毋論三等邑。竝不宜徵番。至於嶺南尤甚之次邑。民事遑汲。殆無異於右四道。自廟堂。分付五道監司處。嶺南則只尤甚之次邑停番。餘則竝姑停番。如是則上番當來之軍。只有嶺南海西二道。果無限前疊立之弊乎。問于該營。嶺海一體停番當否。自各其營。論理報來。仍卽枚擧報辭。指一草記。又命書傳敎曰。原伯辭朝有日。想已到界。災結狀請。必須斯速爲之。俾無許久遲延之弊。其他民事之可以陳聞者。隨聞見劃。卽登聞事。自廟堂措辭。分付。又命書榻敎曰。承旨前望單子入之。待下批牌招察任。仍命退。諸臣以次退出。
정조 7년
行都承旨沈豐之坐。行左承旨徐有防坐。行右承旨朴祐源坐直。左副承旨李得臣坐。右副承旨李邦榮坐直。同副承旨丁範祖在外。注書李祖承仕一員未差。假注書朴能源仕直。事變假注書崔雲翰仕。
정조 7년
李邦榮啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李邦榮啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
朴祐源啓曰。明日殿座。承旨不可不備員。而新除授同副承旨吳大益。時在洪忠道丹陽地。合有變通之道。何以爲之。敢稟。傳曰。許遞。前望單子入之。
정조 7년
兵曹口傳政事。以趙圭鎭爲右邊捕盜大將。
정조 7년
有政。吏批。判書金鍾秀在外。參判趙時俊進。參議金憙在外。行都承旨沈豐之進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以具善復爲判義禁。鄭尙淳爲知經筵。金履素爲知經筵。徐浩修爲平市提調。李勉基爲中部都事。安鼎大爲軍資正。朴師默爲仁明園守奉官。東部都事金重行。禁府都事李彦植相換。西部都事李尙琦。監察李普衍相換。中部都事趙好彦。司饔奉事朴澈源相換。南部奉事趙學良。內資奉事李鋎相換。訓鍊都監提調鄭一祥。承文院副正字李景溟。奉常參奉柳弘之。竝單付。
정조 7년
再政。以李崇祐爲右尹。鄭昌順爲知義禁。徐有寧爲同義禁。知經筵鄭民始。同經筵金履素。同義禁鄭昌順。竝單付。
정조 7년
兵批。判書李𡊠進。參判柳義養病。參議未差。參知徐龍輔病。右副承旨李邦榮進。副護軍金益彬李身晦洪彦喆兪岳柱。副司直鄭象仁徐有寧。以徐有慶爲知事。李昌運爲訓鍊都正。孫仁博爲部將。韓尙順爲黑山島別將。
정조 7년
傳于朴祐源曰。新除授禁府堂上。牌招察任。
정조 7년
傳于李得臣曰。軍房承旨入侍。
정조 7년
吏曹口傳政事。以李𡊠爲同義禁。
정조 7년
判義禁前望單子入之。鄭尙淳落點。
정조 7년
李邦榮啓曰。判義禁鄭尙淳牌不進。推考傳旨。今方捧入。而開坐命下之後。如是違牌。事甚未安。更卽牌招。何如。傳曰。允。
정조 7년
李邦榮啓曰。判義禁鄭尙淳再牌不進。推考傳旨。今方捧入。而開坐命下之後。如是違牌。不卽擧行。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 7년
徐有防。以弘文館言啓曰。校理金履正。副修撰李東郁。旣有只推之命。竝卽牌招察任。何如。傳曰。允。
정조 7년
以司諫李濟萬。正言洪樂恒牌不進。罷職傳旨。傳于李邦榮曰。只推。
정조 7년
吏曹口傳政事。以李在協吳載純爲同義禁。
정조 7년
傳于李邦榮曰。兵曹判書記過。
정조 7년
李邦榮。以內醫院意啓曰。今月朔饍慶尙左兵營封進生熟鰒。色敗味變。所見萬萬駭然。莫重進上。不能致謹。方當冬節。腐傷至此。事體所在。不可無飭。當該兵使罷職。生熟鰒還下送。使之改備封進。何如。傳曰。勿罷。仍爲捧入。
정조 7년
李邦榮。以兵曹言啓曰。南行宣傳官李光益李夏保。南行部將金養和等。未滿十朔。依前例成才間。姑爲停試之意。敢啓。傳曰。知道。
정조 7년
李邦榮。以兵曹言啓曰。今此各廳堂下武臣朔試射時。訓鍊院主簿尹鑌閔有洙元光厚。奉事許錡張貴彬。武臣兼宣傳官李昌會。內乘李溏。訓鍊都監把摠權邁。哨官慶來運崔雲柱丁彙泰。御營廳把摠沈公協等。俱未滿四中。竝依例汰去。訓鍊都監哨官李邦祐柳翼星等。柳葉箭二中。騎芻一中。以矢數計之。則雖未滿四中。騎芻例有倍劃之規。今亦依前例。勿爲汰去。而至於稱病之類。試所一一親審。旣知其實病。竝與呈辭受由人等退試次。姑爲縣頉以入之意。敢啓。傳曰。知道。向日雨勢不止。柳葉箭旣減一巡。未滿四矢之類。不宜如例汰去。今番特爲分揀。渠輩俱以武弁。射藝如是抛置。不可全然無罰。令兵曹一倂決棍五度。其中居首人。宜有褒奬之擧。卿其從後敍遷。至於李溏。勸武屬耳。未成才間停試。載在法典。渠之出身。亦不以射革入格。渾同勘罪。殊欠綜核之意。決棍分揀。來頭試射。更復若此。不但汰去。又當決棍。以此嚴飭。
정조 7년
朴祐源。以應辨所言啓曰。今此式年文科會試時。搜挾官監察。初不來待。擧子齊會。日勢漸晩。故不得已使禁亂官。替行搜挾。而該監察之屢度催促。終不待令。誠極可駭。令該府。捧現告拿問嚴處。何如。傳曰。允。
정조 7년
李邦榮。以兵曹言啓曰。明日拜表査對時。本曹堂上一員。當爲進參。而臣𡊠命召不得仍佩往來於城外。參判柳義養試所進去。參議未差。參知徐龍輔入直。他無推移進參之員。參議有闕之代。令該曹以在京無故人。口傳差出。待下批牌招。以爲進參之地。何如。傳曰。允。
정조 7년
咸鏡監司李命植疏曰。伏以。臣於昨者。忽伏奉北藩新命。臣惝怳隕越。莫知所措。念臣資性迷鈍。才具短拙。前後踐歷。百無一效。區區所自勉者。惟在於不憚燥濕。奔走殫竭。而數年以來。衰耗轉甚。宿疾之外。新恙迭作。精神筋力。日退一日。閑司漫職。猶患不稱。則矧玆北路凶荒。挽近所無。賙賑濟活。不容少緩。穀少民多。措手沒策。以臣已耗之筋力。已銷之精神。雖欲竭智殫思。拮据區劃。上以副九重委畀之眷。下以塞一道。仰哺之望。其可得乎。左右思量。決知其不可堪。而且外官之十年內再莅。自是素罕有之事。臣之前叨此任。歲纔三易。已試蔑效。不能而止。則乃以不可堪之才。遽當所罕有之事。不但私義之不敢安。亦豈不有妨於公格乎。由前由後。實無冒膺之勢。玆陳短章。悉控微懇。伏乞聖明。特賜諒察。亟命鐫遞臣新授職名。俾公事無曠。私分獲安焉。答曰。省疏具悉。卿其勿辭。速往欽哉。
정조 7년
癸卯十月十四日未時。上御誠正閣。右承旨入侍時。行左承旨徐有防。行右承旨朴祐源。記事官李祖承。兼春秋金鳳顯。記事官尹行任。以次進伏訖。上曰。北關監賑使。行當發遣。穀簿出處。難恃於他道。不可不以南關之穀。轉輸於北路。穀簿元摠。果無不給之慮乎。有防等曰。南關年事。旣勝於北關。穀簿亦多於深北。似爲便好矣。祐源曰。年事南北縣殊。以南穀濟北民。誠美事矣。上曰。南關雖曰差勝於北路。比諸常年之農。亦未免歉荒。昨歲三路告饑。今將六道設賑。他邑之穀。無處着手。不得已南穀輸北。然轉運勞民。實甚矜憫矣。命書傳敎曰。昨夜因夕候時。始得承聞。自數日前慈殿宮大內及內殿處所。水剌所用釜鼎及洗手所用鑪鼎之屬。無不盛水。而稱以飭敎至嚴之故。宮中待令煖水等節。竝不得爲之。至於慈殿進御湯劑水剌。達夜中湯。而近因禁令。亦不得爲之。予聞甚駭惑。使之査實委折。日前騎堂筵奏。該曹捧甘內侍府中官處。該中官初不經稟。亦不關由於承傳色。中官徑自知委嚴飭於慈殿宮及內殿處所大內句管中官等處。自初五日至于昨夜。多發宮人。汲水灌之。又如鑢鼎之屬。隨其煮縮。輒又添注。以是永巷問夜之宦與宮人。雜沓往來云云。大抵宮中凡事。無大無小。若非傳敎。無得擅自擧行。而渠輩只憑兵曹之捧甘。莫重大內諸處。有此前所未聞之擧。雖以儲水一事言之。甕罌尙可水剌。洗手所用鑪鼎。焉敢容易議到。由前由後。渠輩罪狀。可謂罔赦。況於親問之下。敢生呑吐之計。究厥罪狀。萬萬駭痛。此似細事。大關後弊。當該中官等。已命出付禁府。令該府開坐。其徑先擧行。欺罔委折。捧遲晩後。遠地勿限年定配。雖以騎堂言之。闕內各司。猶可。分付。至於內府。內外自別。則豈可輕易捧甘。且聞曹例。元無捧甘之例云云。且擧條旣下於政院。則政院自當發牌。分付兵曹。忽創乖例。致有大內騷擾之弊者。事極駭然。所當重勘。而其心則出於修擧。向來橋梁事。或爲功罪相準之端。當該兵曹堂上罷職。內曹之事。無怪其未及聞之。而職在判堂。難免不能檢飭之責。該判書推考。書訖命退。承史以次退出。
정조 7년
癸卯十月十四日初更。上御誠正閣。軍士房承旨入侍時。行右承旨朴祐源。假注書朴能源。記注官金健修。記事官尹行任。以次進伏訖。上曰。禁府堂上牌去來催促。賤臣承命出回奏。以納牌不進。上命書傳敎曰。北民頷顑之狀。如在目中。凡係蠲恤之政。道狀所請諸條外。非不欲拔例爲之。監賑使下去時。當有敷敎。姑此遲待。而至於新還停退一款。若過此時。不無後時之歎。見方開倉已久。催科方張深。北道里距京絶遠。不可不先卽頒令。北道新還。尤甚邑尤甚社里折半。尤甚邑之次社里之次邑尤甚社里三分一。尤甚邑稍實社里之次邑之次社里稍實邑尤甚社里四分一。之次邑稍實社里稍實邑之次社里五分一。稍實邑稍實社里六分一。特許停退。自廟堂待城門開。三懸鈴行會。又命書傳敎曰。判義禁具善復許遞。前望單子入之。待下批牌招察任。又命書傳敎曰。同義禁吳載純情理。勢難强迫許遞。更令該曹口傳差出。又命書傳敎曰。在外及試所進去禁府堂上。許遞。令該曹口傳差出。仍下敎曰。具善復代以鄭尙淳出牌。祐源曰。今番生劃試官。以搜挾官監察。初不來待。拿問嚴處之意。草記。蒙允矣。問于該曹。則生劃試場搜挾官。自兵曹差送忠贊衛。而監察則本無進去之規云。若然則試所之論罪監察。事涉矇然。監察拿處一款。置之。試官推考警責。何如。上曰。依爲之。然則試所事。極甚疎忽。其委折。使之據實草記。可也。出擧條又命書傳敎曰。做錯非細。當該銓官。從重推考。同義禁望筒勿施。仍命退。諸臣以次退出。
정조 7년
行都承旨沈豐之坐。行左承旨徐有防坐。右承旨李得臣病。左副承旨李邦榮坐直。右副承旨趙鼎鎭坐。同副承旨安聖彬坐直。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
徐有防啓曰。副修撰尹㬦旣入闕中。不爲肅謝。直爲出去。事甚未安。推考警責。何如。傳曰。允。
정조 7년
李邦榮啓曰。諸道査啓之過時不爲擧行處。該房察推事。曾有下敎矣。黃海道載寧李京輝及鄭厚賓査啓。八月行關。今過五十日之限。尙不修啓。誠極未安。該道道臣推考警責。何如。傳曰。允。
정조 7년
李邦榮啓曰。今此同義禁口傳望。以大司憲李在協擬入。至於受點之境。揆以政格。極涉矇然。當該銓官。推考警責。何如。傳曰。允。
정조 7년
傳于沈豐之曰。三使臣回還書狀官入侍。
정조 7년
沈豐之啓曰。今此儒生殿講試官望中。時無職名人。令該曹口傳付軍職。何如。傳曰。允。
정조 7년
沈豐之啓曰。注書李祖承病代。假注書李翼晉。姑令仍察。何如。傳曰。允。
정조 7년
沈豐之啓曰。今日拜表。兩司無進參之員。除在外試所進去外。呈告人員。竝卽牌招。以爲進參之地。何如。傳曰。允。
정조 7년
以掌令李延伋。持平林道浩李百亨。司諫李濟萬。正言洪樂恒等牌不進罷職傳旨。傳于李邦榮曰。只推。
정조 7년
傳于李邦榮曰。右承旨及在外承旨許遞。前望單子入之。待下批牌招察任。
정조 7년
承旨前望單子入之。安聖彬朴取源。落點。
정조 7년
以同副承旨朴取源牌不進罷職傳旨。傳于李邦榮曰。許遞。
정조 7년
傳于李邦榮曰。承旨前望單子入之。待下批。牌招察任。
정조 7년
承旨前望單子入之。趙鼎鎭。落點。
정조 7년
傳于趙鼎鎭曰。明日當由月覲門展拜。該房知悉。
정조 7년
傳于安聖彬曰。明日出宮門路。以協陽門爲之。
정조 7년
傳于安聖彬曰。明日展拜。設布帳置之。依九月例。只訓將隨駕。
정조 7년
吏曹口傳政事。以李在學爲兵曹參議。
정조 7년
以兵曹參議李在學牌不進罷職傳旨。傳于趙鼎鎭曰。許遞。
정조 7년
兵曹口傳政事。副司直李在學。
정조 7년
傳于安聖彬曰。展拜在明。大司成有闕之代。前望單子入之。兵曹參議前望單子。亦爲入之。竝待開門牌招察任。
정조 7년
大司成前望單子入之。朴祐源落點。
정조 7년
兵曹參議前望單子。趙興鎭落點。
정조 7년
吏曹口傳政事。兵曹參議徐龍輔。參知趙興鎭。
정조 7년
兵曹口傳政事。副司果權裕洪聖淵。
정조 7년
以校理金履正。副修撰李東郁牌不進罷職傳旨。傳于趙鼎鎭曰。只推。
정조 7년
傳于安聖彬曰。三曹兼春秋承文院宗簿寺兼春秋。竝拿處。
정조 7년
趙鼎鎭。以都摠府言啓曰。今日入直內三廳武兼禁軍及軍兵等。當爲中日習射而拜表相値。不得爲之之意。敢啓。傳曰。知道。
정조 7년
趙鼎鎭。以禁衛營言啓曰。本營千摠李健秀。以謝恩正使軍官。今方出壃。改差。何如。傳曰。允。
정조 7년
徐有防。以禮曹言啓曰。以文臣殿講不通人禁推傳旨。傳曰。各於本司入直能誦後。草記替直事。命下矣。卽者各其司擧案。以爲兵曹正郞李東稷。佐郞權中憲。成均學正金潭。承文院副正字金孝建能誦云矣。敢啓。傳曰。知道。明日待令。
정조 7년
趙鼎鎭。以備邊司言啓曰。御史可合人抄啓事。命下矣。別單書入之意。敢啓。傳曰。事目例爲書入。而條件必須纖悉。可以按廉。京畿則堂上鄭一祥撰進。湖西則堂上趙時俊撰進。海西則堂上徐有隣撰進。湖南則堂上鄭民始撰進。嶺南則堂上李在簡撰進。關東則堂上金華鎭撰進。關西則堂上徐浩修撰進。北關則堂上嚴璹撰進。皆於一兩日內。書入啓下。御極以後。御史齎去條件。尙不添刪釐正。大是欠事。且此事目啓下之後。自可以永久遵用。俾各留心撰進之意。申飭。可也。
정조 7년
沈豐之。以吏曹言啓下。成均館典籍韓永運除拜後。過限未肅拜。東學訓導玄杞。受由過限未上來。竝依例改差。何如。傳曰。允。
정조 7년
趙鼎鎭。以義禁府言啓曰。罪人郭喜完池維漢等之所坐。與尋常罪犯有異。且原情不能構呈。捧口招以入之意。敢啓。傳曰。知道。
정조 7년
李邦榮。以應辦所官員。以試官意啓曰。以試所搜挾官事。其委折據實草記事。命下矣。昨日開場時。搜挾官不爲來待。故事甚怪訝。取見禮曹啓下節目。則文科初試會試殿試時。皆有搜挾官定送之文。而今此會試時。禮曹移關試所節目內。亦有搜挾官擧行之條。蓋搜挾官則勿論大小科。例爲定送監察及忠贊衛。而今番則監察獨不來待。式年生劃。亦是文科會試。則其在嚴科場之道。不可無搜挾之擧。而該曹節目及移關。俱有可據。故果爲請罪監察矣。伏承問備。臣等疎忽之失。不勝悚懍。而本事委折。惶恐敢啓。傳曰。然則承宣擧條。未免錯誤。卿等問備安徐。承旨推考。當該監察房主監察。竝拿問處之。昨日推諉之憲府該吏。令刑曹嚴處後。草記。
정조 7년
安聖彬。以戶曹言啓曰。卽接內需司啓下牒呈。則全州上官陽良兩面所在。內司田畓一百六十八結。出與民間。而當此各道朔膳與物膳方物。勿爲封進之時。內需一節。若無別般給代之道。則奉行無路。全州元結二百結。或他道可合土地數百結請得事據。批旨內。自戶曹就議廟堂。從長草記事。命下矣。今此內司田畓之出與湖民。寔出於我聖上益下之德意。而內司形勢之全不成樣。亦不可不念。給代充補。在所不已。而其數不過爲一千餘兩。各司米木錢中。量宜移送。固無所妨。而逐年區劃。亦恐難便。則免稅之移劃。實合於宮府一體之義。自今爲始。限二百結移屬內司。而民結免稅。有難偏定於一邑。諸道中田結有裕四邑。各定五十結。自內司望報後。許施行會。恐合事宜。臣就議大臣。則大臣之意。亦如此。依此擧行之意。分付。何如。傳曰。允。
정조 7년
禁府啓目。罪人郭喜完池維漢等口招云云。問目內辭意。一向呑吐。漫漶納招。究厥情狀。萬萬痛駭。竝只刑推得情後。擧行。何如。啓判付內。旣已承款。依初下敎定配爲良如敎。
정조 7년
以義禁府囚徒。傳于安聖彬曰。李度默保放。
정조 7년
吏曹參判趙時俊疏曰。伏以。臣神識自來昏憒。處事每値顚錯。銓選重任。匪所可擬。早晩僨誤。自量已熟。果於去夜口傳政。以時帶都憲。首擬於金吾堂上之望。夫臺官之不得移擬他職。法例卽然。倉卒排望。曚昧致此。惶恧之極。實無容措。臣適値長三銓有故之時。冒赴獨政者。亦云屢矣。而罪犯倣錯。非止一二。揆以邦憲。合被重勘。玆陳短章。仰暴情實。伏乞聖明。亟降威罰。以爲壞了銓法者之戒焉。答曰。省疏具悉。卿其勿辭行公。
정조 7년
正言李錫夏疏曰。伏以。臣本以愚騃。獲忝論思。于今七箇月矣。報蔑分毫。愧切濫竽。乃於前月奉命掌試。幸免僨事而歸。莫非寵靈攸曁。感祝之餘。尤切兢惶之忱。臣每伏覩我殿下。凡於事爲。靡不用極。臨科則懋正士趨。發政則曲念民隱。懇惻之旨。溢於辭表。臣常欽誦感歎。而年淺識蔑。顧無以仰體萬一矣。適於今番往役之時。略有沿路目擊。敢此仰陳焉。噫。近來士習不端。科場不嚴。京試猶然。鄕圍可知。每當試官之到邑。儒巾儒衣者。十百爲群。遮前擁後。萬端恐脅。百計嘗試。所見駭然。臣嘗聞而然疑。及其身親當之。果非虛言。臣費辭開諭。僅得無事。而飭敎纔頒。悖習猶前。此已寒心。而且以試文言之。詩之十八句。賦之三十句。方爲成篇。今則詩不過十五六句。賦亦止卄六七句。成篇者絶無而僅有。義疑則甚至於虛頭以下。預書虛套。空間追塡。若此不已。幾何而不至於專不成文乎。此後則嚴立禁條。頒示鄕外。頑不畏法者。置之重律。文不成篇者。論以違格。使愚悖希倖之類。有所懲懼焉。廣袖高䯻寔自城中。則京試文體。亦爲一體申飭。恐不可已也。今年穡事之告歉。道啓詳備。綸音懇摯。臣不必更事煩陳。而來往之路。荐饑殘民。攔道擁馬。要臣歸奏其疾苦之情。漢使發倉。雖非今日之可論。宋臣進圖。誠爲卽事之可惻。臣隨處駐馬。宣布聖上德音。告以朝家將有賑活之政。汝輩勿懷流離之意。各自安堵。以待區處。則攢手北望。聚首歡喜。其日夕顒望之情。不可不如拯溺救焚。臣伏見近日綸音下者。凡所以慰諭之。蠲減之者。有以舒窮民遑急之狀。而嗣後賙賑之政。尤宜別般講究。請申飭廟堂。預加商確。俾歉歲貧民。得蒙終始之惠焉。驛路凋殘。莫近日若。而試以臣所經處言之。馹騎則輒皆玄黃。驛卒則率多凋瘁。殆不成樣。雖有臨急傳命之事。必無如期奉行之望。苟究爲弊之源。莫非馬位田畓。私賣賭地之致。以此事前後飭敎。何等嚴重。而驛人之割肉充腹。富民之冒法兜利。猶夫前樣。若不別立科條。大加懲戢。則竊恐此弊。無時可已。此後則令該道該驛。詳加査櫛。平民之私買者。嚴刑遠配。驛屬之潛賣者。亦爲重繩。而不能察飭之該驛官。隨現論勘。則庶可爲一分蘇革之道矣。水原山城。卽兩南咽喉。關係何如。而其所管轄。專在中軍。倉庫軍丁。付之其手。而差遣不由銓曹。該府只以啓請。故不但資淺望輕。率多。纔到徑還。使要路重地。常歸於兼攝閑漫之科。他日緩急。將何所恃。若依他中軍例。備望受點。使之準朔遷轉。則地望自可稍重。戎務庶得無曠。而事係官制。請下詢廟堂銓曹。以爲變通之道焉。臣於昨日。常參入侍。欲以此仰奏矣。緣臣闇於臺體。徑先就坐。未克敷陳膚淺。寂寥之語。雖不足仰裨憂勤之治。而旣有所懷。終至含默。尤增愧恧。況臣長路驅馳之餘。又經試役。自來脆弱之質。若不能自堪。昨於筵退之後。猝添寒感。委頓床席。天牌之下。末由趨膺。玆敢疾聲號籲於仁覆之天。伏乞聖慈。俯賜鑑諒。亟遞臣所帶之職。以安私分。仍治臣違逋之罪。以肅朝綱。不勝幸甚。答曰。省疏具悉。第一件事。令廟堂別般措辭嚴飭中外。第二件事。亦令廟堂留心講究。第三件事。第四件事依施。爾其勿辭。調理察職。
정조 7년
掌令姜啓曰。臣於縮伏訟罪之中。忽伏承柏府除旨。臣且惶且感。誠不知所措也。向日自速之辜。嶺海斧鉞。固所甘心。而聖度包容。罰止薄罷。諫啓平恕。只請譴削。中心愧懼。久而冞積。試牌之下義重往役。不得不張皇承詣。而今當該事之後。雖欲憑恃寵靈。仍因蹲冒。其於羞朝行。而受嗤點。何哉。廉防壞損。情踪危蹙。臣何敢一刻晏然於臺次乎。請命遞斥臣職。答曰。勿辭。亦勿退待。
정조 7년
大司諫南玄老。司諫李濟萬。掌令李延伋姜。持平林道浩李百亨。獻納申致權。副校理林濟遠。正言洪樂恒李錫夏。修撰李太亨啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。措辭見上答三司曰。不允。
정조 7년
大司諫南玄老。司諫李濟萬。掌令李延伋姜。持平林道浩李百亨。獻納申致權。正言洪樂恒李錫夏啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。措辭見上答兩司曰。不允。
정조 7년
掌令李延伋姜。持平林道浩李百亨啓曰。請大靜縣爲奴罪人壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大諍縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。措辭見上答府曰。不允。第四件事第五件事第十件事。亟停勿煩。
정조 7년
大司諫南玄老。司諫李濟萬。正言洪樂恒李錫夏啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟。放送之命。仍令王府。設鞫嚴問。期於得情。依律處斷。請恒善支屬。亟令散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。措辭見上答院曰。不允。第三件事第五件事。亟停勿煩。
정조 7년
癸卯十月十五日辰時。上御誠正閣。三使臣入侍時。正使洪樂性。副使尹師國。書狀官李魯春。右副承旨李邦榮。假注書朴能源。記注官金健修金鳳顯。以次進伏訖。樂性進前曰。日氣漸寒。伏未審。聖體。若何。上曰。一樣矣。仍下敎曰。卿今遠出。萬里行役。想多關心。樂性曰。臣今遠離京國。下懷不勝戀結。上曰。卿須十分愼攝。善爲往返。可也。樂性曰。臣之此行。只恃王靈所曁。他非所慮矣。第今畿湖東北。俱爲失稔。聖上宵衣旰食。殆無暇時。憂勤惕慮之聖德。臣固欽仰。而萬一有傷損之節。則此豈非大可憂者乎。伏願下責大臣備堂。使之着念擧行。而留意愼攝。勿爲過費精神。是臣區區之望也。上曰。所言是矣。樂性曰。臣之此行。別無所達。而方物彼或有不受之慮。事若如此。則當相機爲之乎。上曰。彼旣待我以禮義之國。小邦安得無特異之禮。方物一款。須商量彼中事情以呈。可也。仍下敎曰。首譯入侍。賤臣承命出。與首譯李湛偕入進伏。上曰。彼中恩禮。逈出常格。故方物違越入送。雖或有不受之慮。爾其細量擧行。可也。又命回還書狀官入侍。尹㬦進伏。上曰。爾往見被中。果何如也。㬦曰。都城堅固。人物繁庶甚壯矣。上曰。今番使行。果無市包禁物乎。㬦曰。無有矣。上謂樂性曰。卿勉我保嗇。而我慮卿失攝矣。仍命退。諸臣以次退出。
정조 7년
癸卯十月十五日辰時。上御誠正閣。軍士房承旨入侍時。行右承旨朴祐源。記事官李祖承。兼春秋金鳳顯。記事官尹行任。以次進伏訖。上曰。右相今已復命。鼎席可以備員矣。祐源曰。然矣。上曰。今日坐直。誰某乎。祐源曰。當以下位省記。而姑未停當矣。仍命退。承史以次退出。
정조 7년
癸卯十月十五日初更。上御誠正閣。召對入侍時。參贊官安聖彬。侍讀官林濟遠。檢討官李太亨。待敎尹行任。假注書朴能源。記注官金健修。記事官李崑秀。以次進伏訖。上命讀國朝寶鑑。濟遠讀自十一卷第三十四編五板。止十七板。太亨讀十八板十九板。行任讀自二十板。止二十一板上段。聖彬讀二十一板下段訖。上命陳文義。濟遠曰。仁廟初服。藥院以盛暑停講。筵敎以學問之道。當惜寸陰。豈可以暑停講。聖祖典學之勤。固卓越矣。其時講官。亦有自下箚請講筵之規。而今則無此事。近於萬機之暇。頻行召對也。臣等之空疎蔑裂。待罪經幄。雖無一半分開發之效。而顧今進講冊子。卽寶鑑也。其爲資益。勝於他書。卽其列朝發政施仁處。隨事體驗。又以其時名臣昌言嘉猷。看作卽事。隨處採用。則其爲得力。當不淺鮮。伏願繼此以往。頻賜引接。俾有資益焉。上曰。所陳誠好。下番亦陳之。太亨曰。大司諫金尙憲上箚。以八漸爲言。此亦魏徵十漸疏之意也。漸字之義大矣哉。以言乎心學。則有天理人欲之漸。以言乎用人。則有賢邪進退之漸。以至於政治之得失。紀綱之弛張。言路之開閉。莫不有漸。不獨此也。天下之事。元無無漸而成者。由小而大。自微而著。故古語云。涓涓不塞。將成江河。炎炎不滅。燎原奈何。方其小也微也。則易於杜絶。而及其大也著也。則難於防遏。此聖人所以必察其幾。而慮其始者也。伏願自今。上自聖學。以至政治注措之間。必以一漸字。深留聖意。思所以防其微。而杜其端焉。上曰。所言誠好。當體念矣。閣臣亦陳之。行任曰。仁廟朝以無逸洪範。作爲屛障。置諸左右。朝夕取覽。當是時河淸而海晏。群賢進而小人退。金長生張顯光諸人。茅茹彙征。治化大行。似無事乎。古昔遺書。而猶以周公戒成王之訓。箕聖告武王之語。繪爲圖畫。常目在玆。猗歟盛哉。我聖祖典學之意。可以見於辭表。而實爲貽燕之謨。惟聖上體念焉。上曰。所陳好矣。仍命退。諸臣以次退出。
정조 7년
行都承旨鄭昌順未肅拜。行左承旨徐有防坐。右承旨李得臣坐直。左副承旨李在學坐。右副承旨李邦榮坐。同副承旨趙鼎鎭坐直。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
上詣景慕宮。入齋室後。奎章閣政院玉堂藥房口傳問安。答曰。知道。
정조 7년
親臨宣政殿。日次儒生殿講罷後。奎章閣政院玉堂藥房口傳問安。答曰。知道。
정조 7년
傳于趙鼎鎭曰。侍衛軍兵毛具。
정조 7년
傳于趙鼎鎭曰。大臣入侍。傳諭。諉以聽瑩。初不頒布。當該承旨遞差。
정조 7년
傳于鄭昌順曰。大司成朴祐源遞差。
정조 7년
傳于鄭昌順曰。大司成前望單子入之。
정조 7년
傳于鄭昌順曰。新除授大司成閔鍾顯。牌招察任。解由勿拘。
정조 7년
鄭昌順啓曰。吏曹參判趙時俊牌不進推考傳旨。今方捧入。而開政命下之後。不卽擧行。事甚未安。更卽牌招。何如。傳曰。無端違牌。此何道理。此啓辭勿施。使之卽爲入來開政。
정조 7년
李邦榮啓曰。卽者禁府都事來言。領敦寧府事金熤。今方待命于金吾門外云。係是大臣去就。敢啓。
정조 7년
李邦榮啓曰。卽者敦寧府錄事來言。領敦寧府事金熤。伏承俄下筵敎。不勝萬萬惶懍。走伏金吾門外。恭俟誅殛之典云矣。敢啓。傳曰。自鄕子於欺瞞朝廷。冒犯法禁。無甚爲難。至有今日。金載璉駭悖之擧。本事之外。鄕家之人。擧措如許。他尙何論。然大臣體重。玆遣史官。勿待命之意。傳諭事。遣史官。傳諭。
정조 7년
吏曹口傳政事。以洪明浩爲安岳郡守。尹遠東爲江華經歷。
정조 7년
傳于徐有防曰。取考大典。日次殿講。純通直赴會試或殿試。粗以上給分。有特敎乃行云云。今番無純通栍。會試殿試直赴。雖非可論。當此士習掃地之時。法典所載賞典。因特敎爲之。實合勸懲之擧。通幼學白明朴謙進。略幼學鄭世祐李勛氷閔景淹馬思勳。粗幼學閔克大各給一分。
정조 7년
有政。吏批。判書金鍾秀在外。參判趙時俊進。參議金憙在外。行都承旨鄭昌順進。啓曰。判書金鍾秀。參議金憙。俱受由在外。小臣獨政未安。何以爲之。敢稟。傳曰。仍爲之。以李在學爲承旨。鄭啓淳爲禮曹參議。李在簡爲同義禁。朴師欽爲繕工副正。知義禁李𡊠。東學訓導林孝源竝單付。
정조 7년
兵批。判書李𡊠病。參判柳義養病。參議徐龍輔病。參知趙興鎭入直進。右承旨李得臣進。副司直鄭景瑞吳大益安聖彬丁範祖朴取源鄭存中。
정조 7년
傳于鄭昌順曰。在外大司成許遞。前望單子入之。
정조 7년
大司成前望單子入之。沈豐之落點。
정조 7년
傳于李得臣曰。承旨前望單子入之。
정조 7년
承旨前望單子入之。鄭昌順落點。
정조 7년
傳于李得臣曰。同副承旨入侍。
정조 7년
傳于鄭昌順曰。捧甘一事。雖甚不察。不過生疎所致。大內事無非中官不察之罪。前參議鄭存中敍用。
정조 7년
以摠戎使馬兵都試設行狀啓。傳于李得臣曰。當此災歲。畿甸民事可悶。此等擾民之事。何不稟請退期。鄕則推考。
정조 7년
傳于趙鼎鎭曰。備局有司堂上及慶尙道原春道句管堂上。明朝使之入侍。
정조 7년
傳于趙鼎鎭曰。判尹及左右尹。明日使之入侍。
정조 7년
以黃海監司私奴虛無金擊錚究覈事啓本。傳于趙鼎鎭曰。假使瑞集。無縊死之擧。則上變之人。有賞而無罪矣。瑞集所爲。至今駭惡。觀此査啓。慶遠年老。曾因特敎蒙放。今何是旨嚴飭。分付放送。瑞禾依狀請刑配。以懲非理故籲之罪。他餘諸囚。別無更問之端。放送事。回諭。
정조 7년
傳于李邦榮曰。時囚今日內捧供。李度默崔雲羽還囚。一體捧供以入。
정조 7년
李邦榮。以二所巡廳言啓曰。去夜初更五點量。犯夜人出身李德柱執捉。依例移送義禁府之意。敢啓。傳曰。知道。
정조 7년
李邦榮。以弘文館言啓曰。本館上番闕直。事甚未安。校理金履正。副修撰李東郁。旣有只推之命。與新除授副修撰尹㬦。竝卽牌招。以爲推移入直之地。何如。傳曰。允。
정조 7년
李在學。以訓鍊都監言啓曰。因兵曹節目。明日景慕宮展拜時。弘化門軍九十名。集春營軍四十名。廣智營軍四十名。待標信除出。臣率領排立於月覲門外。還宮後還入直之意。敢啓。傳曰。知道。
정조 7년
李在學。以御營廳言啓曰。今十月十六日景慕宮展拜時。依九月例。集春營入直軍五十名內營直十名除。實四十名領軍。把摠李福遠。哨官金光潤領赴訓鍊都監領陣。東營入直軍三十名。把摠李需克。哨官趙宗藺率領。依定式宮大門外把守。而竝待標信出用。解嚴後還入直間。集春營哨官權薰。東營哨官柳台興代直之意。敢啓。傳曰。知道。
정조 7년
李在學。以御營廳意啓曰。依下敎。閑良洪柱衡。本廳別付料軍官差下之意。敢啓。傳曰。知道。
정조 7년
趙鼎鎭。以御營廳言啓曰。依大臣筵稟定奪。來甲辰年正月以後。當次本廳上番洪忠左道軍。限麥秋停番。其中尤甚邑則區別。限明秋停番。趁七月上番事。該道監兵使處發關知委。而來月當點考日。預先磨鍊。更爲草記之意。敢啓。傳曰。知道。
정조 7년
趙鼎鎭。以兵曹言啓曰。依下敎。成均館書吏洪聖默。決棍五度之意。敢啓。傳曰。知道。
정조 7년
趙鼎鎭。以兵曹言啓曰。五衛將南志默。素患痰癖之症。漸至沈劇。時月之內。無望供職。呈狀乞遞。實病旣如此。則宿衛輪番之任。不可久曠。今姑改差。何如。傳曰。允。
정조 7년
趙鼎鎭。以兵曹言啓曰。專經武臣講官加抄啓人員與減下人員。別單書入之意。敢啓。傳曰。知道。
정조 7년
以洪忠監司金龍碩擊錚査啓。傳于趙鼎鎭曰。幺麽刷官。何必令該曹決處。自本道捉去。嚴刑得情後狀聞。大抵刷奴之際。小民之受困。難以勝言。及今刷官旣罷之後。本官又後如前侵虐。當入告不入。不當漏者幸漏。一任下輩之操縱而已。則本官之罪。何異於刷官乎。以此意自備局行會。嚴飭諸道。一體嚴飭。萬一循襲不已。現發於來頭接査之行。竝與監司。當施重律。各別嚴飭。
정조 7년
趙鼎鎭。以兵曹言啓曰。因本曹草記。傳曰。知道。向日雨勢不止。柳葉箭旣減一巡。未滿四矢之類。不宜如例。今番特爲分揀。渠輩俱以武弁。射藝如是抛置。不可全然無罰。令兵曹一竝決棍五度事。命下矣。依傳敎。訓鍊院主簿尹鑌閔有洙元光厚。奉事許錡張貴彬。武臣兼宣傳官李昌會。訓鍊都監把摠權邁。哨官慶來運崔雲柱。御營廳把摠沈公協等。竝決棍五度。訓鍊都監哨官丁彙泰。方在弘化門入直。待出番決棍之意。敢啓。傳曰。知道。
정조 7년
趙鼎鎭。以禁衛營言啓曰。依大臣筵稟定奪。來甲辰正月以後當次本營上番軍原春道一哨。及前已退番之京畿道軍與其次番全羅道軍兵等。限六月停番。尤甚邑則限秋成停番事。京畿原春兩道監司及全羅道監兵使處發關知委。而區別尤甚邑。別成司哨制。趁七月徵番事。來月當點考日。預先磨鍊。更爲草記之意。敢啓。傳曰。知道。
정조 7년
趙鼎鎭。以成均館言啓曰。今此親臨儒生殿講時。西齋掌議進士金載璉。色掌進士李羲淵朴南壽。中學掌議幼學南公轍。色掌幼學李義文尹衍相。東學掌議幼學金履喆。色掌幼學尹行成。書啓已入之後。或稱身病。或稱在外。不爲入來。雖未知實故之如何。而事體所在。極爲駭然。臣之不能董飭。不勝惶恐。而該儒生。竝依定式停擧。何如。傳曰。允。
정조 7년
趙鼎鎭。以義禁府言啓曰。兼春秋宗簿寺正朴宗來。刑曹佐郞車亨衢。兵曹正郞崔鎭夏。承文院判校方宗擧等拿處事。傳旨。啓下矣。朴宗來車亨衢崔鎭夏等。今方待命。卽爲拿囚。方宗擧。時在平安道順安地云。依例發遣府羅將拿來。何如。傳曰。方宗擧旣已下去。置之。可也。
정조 7년
趙鼎鎭。以義禁府言啓曰。因平安監司李性源狀啓刑曹粘目內。楚山前前府使李基成。移本府處之事。允下矣。李基成。今方待命。卽爲拿囚之意。敢啓。傳曰。知道。
정조 7년
趙鼎鎭。以義禁府言啓曰。前江華經歷金煹。前安岳郡守金載瓚等。令該府拿問處之事。傳旨。啓下矣。金煹今方待命。卽爲拿囚。金載瓚。以兼營將守令。時在任所云。依例發遣府書吏交代後拿來。何如。傳曰。允。
정조 7년
趙鼎鎭。以義禁府言啓曰。時囚今日內捧供。李度默崔雲羽還囚。一體捧供以入事。命下矣。保放罪人李度默崔雲羽等還囚之意。敢啓。傳曰。知道。
정조 7년
趙鼎鎭。以義禁府言啓曰。時囚罪人李度默保放事。命下矣。李度默卽爲保放之意。敢啓。傳曰。知道。
정조 7년
趙鼎鎭。以義禁府言啓曰。罪人郭喜完池維漢等口招公事判付內。旣已承款。依初下敎定配事。命下矣。郭喜完慶尙道昆陽郡。池維漢全羅道興陽縣。勿限年定配。而竝以當初下敎內辭意具罪目。依例發遣府羅將。押送于各其配所。何如。傳曰。允。萬一遲滯到配。押去羅將。令該道監司。刑推一次後狀聞。該中官等。亦爲刑推次。因其羅將。還爲押去上送事行會。
정조 7년
趙鼎鎭。以刑曹言啓曰。因試所草記。推諉之憲府該吏。令刑曹嚴處後。草記事。命下矣。取考律文。則大明律詐僞條有曰。奏事上書。詐不以實者。杖一百徒三年。當該司憲府書吏金時觀。依此律決杖一百後。洪忠道新昌縣定配所。卽爲押送之意。敢啓。傳曰。知道。定配收贖。
정조 7년
戶曹參判尹師國疏曰。伏以。臣猥膺副价之命。昨已辭陛矣。瞻望象魏。不勝耿結之忱。臣所叨地部佐貳之任。旣無仍帶出疆之例。伏乞聖明。亟命有司。照法遞改。千萬幸甚。答曰。省疏具悉。疏辭下該曹稟處。
정조 7년
癸卯十月十六日辰時。上詣景慕宮。展拜入侍時。行都承旨沈豐之。行左承旨徐有防。左副承旨李在學。右副承旨李邦榮。同副承旨安聖彬。假注書李翼晉朴能源。記注官金鳳顯。記事官尹行任。以次侍立。上具翼善冠衮龍袍。乘輿出協陽門。豐之曰。今日展拜時。承旨當爲備員。而右承旨李得臣。不爲仕進。牌招察任。何如。上曰。唯。仍命書駕前下敎曰。右承旨牌招。上駕出月覲門住輦。命訓鍊大將具善復進前。問曰。景慕宮墻外樹木都數幾何。善復曰。一千二百餘株矣。上曰。守護一節。何以爲之耶。善復曰。墻外居洪姓人甚勤幹。願爲看護。而貧無以爲生。若給料使之守護則。似好矣。上曰。洪姓人。回駕時使之待令。可也。上駕入逌勤門。仍詣景慕宮。行展拜禮訖。御齋室下敎曰。俄者靑陽門。有右相入侍之命。而軍士房承旨。忘不擧行。當該承旨遞差。上命豐之書榻敎曰。副摠管李崇祐仍任。上曰。本宮都提調。藥房都提調入侍。出榻敎又下敎曰。在闕有司堂上入侍。備局有司堂上入侍。出榻敎存謙等進前問候訖。仍奏曰。北京禮部咨文三度。盛京禮部咨文三度出來。而北京咨文二度。盛京咨文三度。則皆是。知道。與頒賞領賞等事。已悉於前日盛京回咨及謝使齎去禮咨中。不當更爲回咨。而北京咨文中一度。則會寧慶源兩處交易事也。此則依例撰出回咨。順付節行之意。分付槐院。何如。上曰。依爲之。出擧條存謙曰。頃因原春前監司蔡弘履狀請。浦項穀移劃事。覆奏。分付矣。卽見慶尙監司李秉模狀啓。則備陳道內穀簿大縮分糶不足之狀。仍以爲浦項穀。爲三萬八千餘石。二萬六千餘石。則散在各邑。一萬八百餘石。捧留該倉。而亦入於本倉所屬延日等三邑還穀元數中。且慶州等十六邑。俱未免災邑。則春後種糧。必倍於今年。又失此萬包之穀。則不知將何以爲計。關東穀簿。雖曰不敷。至於江陵等邑。反有穀多之弊。裒多益寡。政在此時。許令該道。參互穀簿。從他措劃事。請令廟堂稟旨。分付矣。嶺南穀物。比前減縮。沿邑穡事。又多失稔。道臣之靳持。無怪其如此。而第嶺東民勢。當如救拯之不暇。旣有緩急之殊。宜思共濟之義。浦項穀一萬石。依前關卽爲轉輸之意。分付。何如。上曰。依爲之。嶺穀之零星。非不念也。嶺民之困苦。非不知也。目今關東事勢。不容一毫泛看。不得已有此移粟之擧。且自朝家視之。關東嶺南之民。均吾赤子也。惟當視其緩急。互相拯濟。豈可爲一方之弊。不救一方之民乎。以此意措辭。分付嶺伯處。必須躬按穀簿。略綽分俵。又於船運之時。另擇差員。使之各別惕念轉運。可也。出擧條存謙曰。此洪忠監司金文淳狀啓也。備陳本道災傷孔慘之狀。仍以爲事目劃下災八千結外。不足之數爲一萬八千六百七十三結五十五負九束。特許加劃。準二萬六千六百七十三結五十五負九束。以爲塗抹分排事。請令廟堂稟旨。分付矣。今年湖西之災荒。何待道臣之論列。事目劃給之災。固已慮其不足。而今此加請。又未免稍過。依昨年劃給之例。準二萬三千七百結劃給。使之精核均俵。何如。上曰。依爲之。虛實易混。小民之霑惠。有未可必。此惟在邑宰奉公之如何。自本司各別嚴飭道伯。雖於把束之微。無或從中消融。以爲仔細分俵之地。可也。出擧條存謙曰。此洪忠監司金文淳請穀狀啓也。以爲屢經賙賑。穀摠漸縮。其中濱海諸邑。尤無以分排於賑資種資。嶺南泗川縣濟民倉米五千石。租三萬五千石。特許區劃。以爲待春船運。量宜均俵。仍留糶糴事。請令廟堂。稟旨。分付矣。本道荐歉屢賑。穀摠減縮。來頭賑資。雖取辦於本道。而至於開春種還之資。勢同弩末。至有移粟之請。向來本道濟倉穀三千石移劃京畿者。仍令留置。使之添還者。蓋爲是之慮也。至於嶺穀。今方疲於東輸。力屈勢分。有難更議區劃。而今此所請。係是災邑種糧之資。其在一視之道。不可無參量共濟之擧。且泗川濟民倉之設置。專爲交濟兩湖。就其留庫中米二千石租八千石限一萬石之數。特爲許劃之意。分付兩道道臣。何如。上曰。唯。此運穀一事。湖民之期望方切。今若只許四之一。湖民之缺望。姑舍是。巡還補賑。必無塗抹排俵之勢。準請許施。無所不可。而聞今濟民倉穀簿。米只是三千包零。租亦不過二萬包零。以今所請。較此留庫。雖令傾庫移劃。不足之數。若是夥多。嶺穀之不敷。非不關念。但本邑旣入稍實之等。較諸湖西尤甚諸邑。不無緩急之殊。濟民倉米三千石。租二萬二千石。特爲劃給。至於轉運一款。輸來與輸送之間。狀辭太欠分明。該道臣推考。仍令本道。覓船從便輸來之意。措辭行會可也。出擧條上曰。見今穀簿所存極小。而東北歉荒如是。何以爲之乎。有隣曰。嶺伯之言。亦非不成理之言。而關東事。不可不念矣。上曰。嶺西穀。不可移於嶺東乎。存謙曰。不但路遠且險。嶺西亦無可移之穀云矣。上曰。前東伯事迃闊矣。開倉時分還。前所未聞。汲黯有矯制發倉之擧。而未聞使者。雖或爲之。守土之臣。何可如是乎。有隣曰。汲黯之發倉。想必在於春窮之時。不當在於秋成之時矣。上曰。災結雖已分等。愚民何以知朝家之意乎。存謙曰。不患寡而患不均。此在道臣之如何矣。上曰。北伯何當辭朝乎。存謙曰。念後當發云矣。上曰。若使嶺民輸送。如昨年關西事。則是可成說乎。此則決不可爲矣。存謙曰。當自洪忠道。以土船輸去矣。上曰。御史事目已爲之乎。有隣曰。備局無謄錄。今聞政院有之云。故今纔謄出矣。上曰。八堂上分排照管好矣。存謙曰。誠至當矣。上曰。此後有司堂上入侍時。本道事則該句管隨入事。永爲定式。存謙曰。京畿句管堂上沈豐之。湖西句管堂上鄭志儉。嶺南句管堂上李在簡。關東句管堂上金履素。北道句管堂上徐有防。關西句管堂上朴祐源差下。何如。上曰。依爲之。出擧條存謙曰。右參贊李在簡。貢市堂上差下。刑曹判書嚴璹。堤堰堂上差下。何如。上曰。依爲之。出擧條存謙曰。兩西嶺南外被災諸道節箑歲饋。使之停止。何如。上曰。依爲之。至於節箑。不必禁止。以此。分付。可也。出擧條上回駕出逌覲門。住輦下敎曰。墻外居洪姓人待令乎。善復曰。已待令矣。上令進前奏姓名。對曰。臣之姓名。洪柱衡矣。上曰。汝是誰之族屬。柱衡曰。故判尹臣洪好人之庶從孫矣。上曰。予聞汝頗勤幹。且居在本宮墻外。樹木看護一節。專委於汝。汝須惕念守護。雖一草一木。勿使致傷。可也。仍命御營廳。別付料軍官差下。上還內。諸臣以次退出。
정조 7년
癸卯十月十六日午時。上御宣政殿。日次儒生殿講入侍時。行都承旨沈豐之。行左承旨徐有防。右承旨李得臣。左副承旨李在學。右副承旨李邦榮。同副承旨趙鼎鎭。假注書李翼晉朴能源。記注官金鳳顯。記事官尹行任。以次侍立。考官判府事徐命善。戶曹判書鄭一祥。禮曹參判鄭昌順。參考官兵曹參議李在學。司直李東遇。吏曹佐郞李集斗。修撰李太亨率講員入。行四拜禮訖。上曰。儒生殿講冊子。以詩傳擧行。可也。豐之曰。今日殿座。承旨不可不備員。有闕之代。政官牌招開政差出。何如。上曰。依爲之。出擧條上曰。應講儒生。盡爲待令乎。有防曰。儒生已爲來待。而掌色則多不入來矣。上曰。誰也。有防曰。掌色不入來者。金載璉朴南壽南公轍金履喆尹衍相尹行成沈銘李羲淵李義文矣。上曰。渠輩規避之狀。極爲痛駭。而其中金載璉。以大臣之子。閣臣之弟。地處自異於他人。而不爲入參。尤爲無嚴。予於此。誠不欲索言。而領敦寧敎子不謹。所失大矣。卿等須以此筵敎及之。不可無待命之擧矣。上曰。掌色先爲進講。館學諸生。次次以講。可也。洪祐淵等。以次進前。講訖退出。上命大司成朴祐源。杖問泮吏以掌色不參之由。仍謂豐之曰。予之設講勸奬。無非爲多士地。而渠輩之不有君命。謀避不參。此何分義。此何道理。夫東西齋之分名色差任。非但今日爲然。自是已例。則金載璉。抑獨何心。不可行公乎。渠雖以德相薦事。自謂有所執。而此亦不成說。若以此爲嫌。則西齋將無行公之掌色乎。大抵士習之壞了。非獨今日爲然。其漸已久。父詔其子。兄勉其弟。專用此習。而不之改。予所以憤慨者。此也。仍命有防。書傳敎曰。館儒金載璉。或稱安岳在外。或稱江華在外。今又改稱高陽在外。事之駭痛。莫甚於此。其委折不可不査問處之。江華經歷金煹。安岳郡守金載瓚爲先罷黜。令該府拿問處之。其代竝令該曹口傳差出。待下批當日辭朝。上命諸試官先退。仍命退。諸臣以次退出。
정조 7년
癸卯十月十六日二更。上御誠正閣。同副承旨入侍時。同副承旨趙鼎鎭。假注書朴能源。記注官金健修。記事官尹行任。以次進伏訖。上曰。有司堂上入侍。賤臣承命出。與備局有司堂上趙時俊偕入進伏。上曰。注書出去。浦項穀擧條。斯速書入。賤臣承命出。上仍命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐直。左副承旨李在學坐。右副承旨李邦榮坐直。同副承旨趙鼎鎭坐。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
李在學啓曰。今十八日。專經武臣殿講爲之事。命下矣。處所以何處爲之乎。敢稟。傳曰。宣政殿爲之。
정조 7년
李在學啓曰。摠戎使徐有大。以馬兵都試事。今方鍊戎臺出去矣。兼帶左邊捕盜大將命召及大將牌傳令牌。來請還納。何以爲之。敢稟。傳曰。仍佩往來。
정조 7년
鄭昌順啓曰。領議政鄭存謙。右議政李福源。依下敎來待矣。傳曰。入侍。
정조 7년
鄭昌順啓曰。漢城判尹金履素。左尹李柱國。右尹李崇祜。依下敎來待矣。傳曰。入侍。
정조 7년
備局有司堂上金華鎭徐有隣徐浩修趙時俊。慶尙道句管堂上李在簡。原春道句管堂上金履素。依下敎來待矣。傳曰。入侍。
정조 7년
以全羅監司狀啓海南縣監寶城郡守罷黜事。傳于趙鼎鎭曰。兩邑俱以尤甚被災處。守令之一時曠官切悶。令該曹不拘常格。口傳各別極擇。待下批使之辭朝。政望啓下。已改夜深。待開門辭朝事。分付。
정조 7년
吏曹口傳政事。鄭彦衡爲寶城郡守。柳仁喆爲海南縣監。
정조 7년
傳于趙鼎鎭曰。新除湖南兩守令。明日辭朝後。給馬下送。
정조 7년
以平安監司狀啓宣沙浦僉使林世載。身死事。傳于李得臣曰。以時任別軍職身死。聞甚矜惻。返柩時題給擔軍。米太各十石。木布各十五疋。棺板價錢五十兩。空石一百立。依京司例。自本道題給事。回諭。
정조 7년
以江華留守狀啓移賻穀一萬石請寢事。傳于李得臣曰。去兵則可。去食不可。本府以保障重鎭。峙糧儲粟。以備不虞之需。朝家設置之本意。所係不關重。而目今畿農慘歉。民間赤立。重之以倉儲。在在㮙然。無穀可賑。又若還則將且絶巡。萬包穀移轉之命。豈出於得已。本府留庫。雖曰比前大縮。尙餘數萬之數。外此而有歲諭之添餉。又有歲增之耗條。以入較出。用亦有剩。守臣雖引戊戌守臣防啓已例。有此狀請還寢之擧。而此有大不然者。在其時。穡事災荒。不若今日。以今日畿邑事勢。不念共濟之義可乎。朝家以爲傾盡本府蓄積。寧棄保障重鎭。誠不忍慙視。畿甸累萬民命之顑頷垂盡也。且嶺南阻飢。無遜於關東。而猶以緩急有殊。纔令船粟往哺。惟縣守臣狀辭。決是不可從之請。如令下廟堂按例覆奏。何如慰畿氓日夕顒企之心也。此狀啓。自政院還下送。仍令廟堂。枚擧此意。措辭行會。使之例前區劃擧行。擧行形止。仍卽狀聞。
정조 7년
趙鼎鎭。以兵曹言啓曰。明日專經武臣殿講時。別雲劍朴祐源。時無職名。依例口傳付軍職。何如。傳曰。允。
정조 7년
兵曹口傳政事。行副司直朴祐源。
정조 7년
趙鼎鎭。以成均館言啓曰。西齋色掌朴南壽。今始入來。依聖敎。塡入西上齋之意。敢啓。傳曰。知道。
정조 7년
趙鼎鎭。以兵曹言啓曰。訓鍊都監哨官丁彙泰。以弘化門入直。待出番決棍事。草記。蒙允矣。依傳敎。訓鍊都監哨官丁彙泰。決棍五度之意。敢啓。傳曰。知道。
정조 7년
李邦榮。以義禁府言啓曰。因二所巡廳啓辭。犯夜人出身李德柱。移本府事。允下矣。李德柱卽爲拿囚之意。敢啓。傳曰。知道。
정조 7년
趙鼎鎭。以義禁府言啓曰。時囚罪人出身李德柱。今月十五日初更量。犯夜被捉。而因二所巡廳啓辭。昨已拿囚矣。李德柱依更數。決杖十度後放送之意。敢啓。傳曰。知道
정조 7년
以時囚罪人趙象存林栽洙原情啓目。傳于李在學曰。分揀放送。
정조 7년
義禁府啓目。義州前府尹李度默原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 7년
義禁府啓目。肅川前府使崔雲羽原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 7년
義禁府啓目。原春前監司蔡弘履原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。事目所裁律文。不過是拿處是隱則。此囚段旣罷且拿。律已太重。至於災結事外許多做錯。一則茫昧。二則誎闊。必須矯氣質。可以責備。到今別無更勘之律。仍前罷職罪名放送爲良如敎。
정조 7년
義禁府啓目。江華前經歷金煹矣三次欺罔實狀。已發於成均館草記。所謂將往祠宇之說。太不近似。從重勘律。以懲此輩蔑法之習。罪杖一百徒三年定配。以年七十四收贖。告身盡行追奪。私罪。奉敎依允爲旀。功議各減一等爲良如敎。
정조 7년
義禁府啓目。兼春秋宗簿寺正朴宗來。刑曹佐郞車亨衢。兵曹正郞崔鎭夏等原情云云。傳旨內辭緣。泛稱遲晩。竝只刑推得情。何如。判付啓。竝只付過放送爲良如敎。
정조 7년
義禁府啓目。江華經歷金煹原情云云。傳旨內辭緣。泛稱遲晩。所當請刑是白乎矣。年過七十。法不當請刑。上裁。何如。判付啓。三次欺罔實狀。已發於成均館草記。所謂將往祠宇之說。太不近似。從重勘律。以懲此輩蔑法之習爲良如敎。
정조 7년
義禁府啓目。監察趙雲履。房主監察趙思殷等原情云云。傳旨內辭緣。泛稱遲晩。刑推得情。何如。判付啓。事勢似然竝只附過放送爲良如敎。
정조 7년
癸卯十月十七日酉時。上御誠正閣。軍士房承旨入侍時。同副承旨趙鼎鎭。假注書朴能源。記注官金健修。記事官尹行任。以次進伏訖。上曰。湖南兩守令。口傳差出。持政望以入。賤臣承命出傳。還爲進伏。上以江華留守移轉穀一萬石請寢狀啓。命書傳敎曰。去兵則可。去食不可。本府以保障重鎭。峙糧儲粟。以備不虞之需。朝家設置之本意。所係非不關重。而目今畿農慘歉。民間赤立。重之以倉儲。在在㮙然。無穀可賑。又若還分。將且絶巡。萬包穀移轉之命。豈出於得已。本府留庫。雖曰比前大縮。尙餘數萬之數。外此而有歲輸之添餉。又有歲增之耗條。以入較出。用亦有剩。守臣雖引戊戌守臣防啓已例。有此狀請還寢之擧。而此有大不然者。在其時。穡事災荒。不若今日。以今日畿邑事勢。不念共濟之義可乎。朝家以爲傾盡本府蓄績。寧棄保障重鎭。誠不忍恝視畿甸累萬民命之顑頷垂盡也。且嶺南阻飢。無遜於關東。而猶以緩急有殊。纔令船粟往哺。惟玆守臣狀辭。決是不可從之請。如令下廟堂按例覈奏。何以慰畿氓日夕顒企之心也。此狀啓。自政院還下送。仍令廟堂。枚擧此意。措辭行會。使之依前區劃擧行。擧行形止。仍卽狀聞。仍命退。諸臣以次退出。
정조 7년
傳于李得臣曰。禮房承旨入侍。
정조 7년
李邦榮啓曰。卽者敦寧府錄事來言。領敦寧府事金熤。有罪罔赦。惶懍轉切。雖承勿待命之敎。不敢徑還私次。仍爲席藁俟命。乞被斧鉞之誅云。係是大臣去就。敢啓。傳曰。校人之對。千古傳笑。誰料卿家人效之。予誠面發𦀓。無辭慰藉。至於所謂西齋齋任之抵死避講。無一人入參。足云觀世變之一端。然是豈必卿家人之使然。無或有甚某般委折耶。勿待命事。傳諭。
정조 7년
以院吏科治啓目。傳于李邦榮曰。分揀。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨鄭昌順進。啓曰。判書金鍾秀受由在外。參議金憙受由在外。小臣獨政未安。何以爲之。敢稟。傳曰。仍爲之。以柳義養爲戶曹參判。洪良浩爲禮曹參判。尹塾爲同義禁。趙廷瑗爲掌樂僉正。金履九爲漢城主簿。
정조 7년
兵批。判書李𡊠進。參判未差。參議徐龍輔病。參知趙興鎭入直進。左副承旨李在學進。以朴震彧爲宣沙浦僉使。李養濟爲安義僉使。副司直閔鍾顯尹師國竝單付。
정조 7년
李邦榮啓曰。明日次對。兩司當爲進參。除在外疏批未下外。呈告人員。竝待開門牌招。何如。傳曰。允。
정조 7년
李邦榮啓曰。卽者敦寧府錄事來言。領敦寧府事金熤。以爲臣罪實合萬戮。聖度尙靳重勘。惶懍震迫。求死不得。雖承勿待命之恩旨。不敢退歸私次。更犯無忌憚之罪。仍爲席藁悲泣仰請亟被嚴誅云。係是大臣去就。敢啓。傳曰。勿待命事。傳諭。
정조 7년
傳于李得臣曰。抄戶不遠。今春發賣。前例不可不參考措處。去冬所抄戶數及穀數。區別各等。別單書入。以備便覽事。分付漢城府。
정조 7년
傳于李得臣曰。關東移轉。有下敎事。今式年各邑民戶及人口。秩秩區別。謄書一冊。明朝書入。此外各道。追後書入。右尹親執爲之事。分付。
정조 7년
以洪忠監司狀啓傳敎祗受事。傳于李得臣曰。卿之勤勵。近不若前日。道內事務。不無癏曠之慮。以至守宰治績。在所考察。況値荐歉。尤宜束濕。雖以目下一二事言之。列邑擧行。多有不勤。卿一味噤默。曾不欲隨更捉警。向來亦以不任職守令摘發論罪。飭敎諄複。而訖無皁白。事之稽忽。孰甚于是。觀此狀本。停退代捧等事。以恩無小閼。吏莫售奸爲辭。未知列邑遵行與卿狀辭。果無絲毫差爽乎否。否則卿所云云。不幾於瞞予。此狀本還下送。卿其更加悉心照察。如知其無甚差爽之端。然後封啓事。回諭。
정조 7년
李在學。以都摠府言啓曰。今日入直內三廳武兼禁軍及軍兵等。當爲中日習射。而親臨專經武臣殿講相値。不得爲之之意。敢啓。傳曰。知道。
정조 7년
徐有防。以成均館官員。以行大司成意啓曰。東學色掌尹行成。今始入來。依聖敎。塡入東寄齋之意。敢啓。傳曰。知道。